
**PYÖRÄILYN ILO**

**Pyöräilyviikko 2020 poljetaan 5.−13. syyskuuta.** Valtakunnallista pyöräilyviikkoa vietetään jo 30. kertaa!

Pyöräilyviikon päätavoite on kannustaa ihmisiä pyöräilemään tuottamalla myönteistä näkyvyyttä ja innostavia tapahtumia sekä muuta toimintaa, joka nostaa pyöräilyn esille eri paikkakunnilla. Pääteemana tänä vuonna on **pyöräilyn tuottama ilo ja henkinen hyvinvointi.** Jotta pyöräily voi tuottaa iloa ja hyvinvointia mahdollisimman suurelle osalle väestöä, on pyöräliikenteen olosuhteiden oltava kunnossa.

***KUVA 1:*** *"Tervetuloa pyöräilijä!" -tunnus, joka on tehty mm. kauppoja ja muita toimijoita varten. Tunnus on vapaasti hyödynnettävissä: sen voi esim. printata ja laittaa**näkyville vaikkapa kaupan ikkunaan**pyöräpysäköinnin positiivisen viestin vahvistamiseksi. Lähde: Pyöräilykuntien verkosto*



Pyöräilyviikolla Suomi pyöräilee -kampanja haastaa kunnat, seurat, yhdistykset, järjestöt ja työpaikat järjestämään pyöräilyyn liittyvää toimintaa joka puolella Suomea. Pyöräilyviikko pitää sisällään paljon tapahtumia sekä itse pyöräilystä että sen edistämisestä kiinnostuneille. Tiedotusvälineissä organisaatioita kannustetaan jakamaan tietoa uusista pyöräilymahdollisuuksista sekä mielenkiintoisista pyöräilykohteista ja -reiteistä. Vinkki: kunnan päättäjiä ja julkisuuden henkilöitä voi pyytää mukaan pyöräilyä markkinoimaan!

**Pyöräilyviikko sisältää kaikkiaan 10 erilaista teemapäivää**, joiden tunnuksia paikallistoimijat voivat vapaasti hyödyntää omassa markkinoinnissa ja viestinnässä. Listatut teemapäivien päivämäärät ovat suosituksia ja teemapäiviä voi järjestää myös muulloin siten, kuinka se oman paikallisen tarpeen kannalta on mielekkäintä.

Teemapäivät ovat seuraavat:

* **Kaupunkipyöräpäivä** pe 4.9. (varaslähtö pyöräilyviikkoon)
* **Pyöräilyviikon avaus ja Pyörä** **kuntoon -päivä** la 5.9.
* **Perhepyöräilypäivä** su 6.9.
* **Sähköpyöräpäivä** ma 7.9.
* **Pyörällä töihin -päivä** ti 8.9.
* **Pyörällä kouluun -päivä** ke 9.9.
* **Pyörällä treeneihin -päivä** to 10.9.
* **Pyörällä kauppaan -päivä** pe 11.9.
* **Pyörämatkailupäivä** la 12.9.
* **Pyörällä kaiken ikää -päivä** su 13.9.

Tapahtumat kannattaa oman paikkakunnan viestintäkanavien lisäksi ilmoittaa Pyöräilyviikon ja Liikkujan viikon yhteiseen tapahtumakalenteriin, jota pidetään esillä Pyöräilyviikon valtakunnallisessa viestinnässä. Pyöräilyviikkoon liittyvät yhteydenotot: info(at)poljin.fi. Lisätietoa ja markkinoinnissa hyödynnettäviä materiaaleja saatavilla osoitteessa: [**https://www.poljin.fi/fi/toimintaa/pyorailyviikko**](https://www.poljin.fi/fi/toimintaa/pyorailyviikko)

**PYÖRÄLLÄ TÖIHIN JA KOULUUN**

Oletko miettinyt, jos kulkisitkin työmatkat pyörällä? Se kannattaa, sillä työmatkapyöräilystä on saavutettavissa monenlaisia hyötyjä. **Kevään ja kesän poikkeusaikojen jälkeen uudenlaisten terveellisten rutiinien luominen ja omaksuminen niin sanotusti ”puhtaalta pöydältä” voi olla helpompaa.**

Työmatkapyöräily on hyvä mahdollisuus säästää aikaa, kun työpäivän päätteeksi kotiin tultuaan ei tarvitse enää lähteä välttämättä kuntoilemaan. Etenkin kaupungeissa työmatkapyöräilijällä saattaa säästyä aikaa siksi, että pyöräily on lyhyillä matkoilla usein nopein liikkumisväline. Työmatkapyöräilyn ansiosta rahaa jää lisäksi säästöön, joka muuten menisi bensaan tai bussilippuihin.

**Turvallisuus kuntoon**

Säännöllisin väliajoin on hyvä varmistaa, että tarvittavat turvavälineet turvalliseen pyöräilyyn löytyvät. Hyväkin pyörä tarvitsee välillä huoltoa. Päässä tulisi olla oikeankokoinen ja -mallinen pyöräilykypärä ja kypärä tulisi lähtiessä muistaa laittaa myös päähän, sillä eteisessä pitkäaikaissäilytyksessä oleva kypärä on käytännössä turha kypärä. Pimeän aikaan on tärkeä varmistaa, että pyörän valot (huom. sekä kirkas etuvalo että punainen takavalo) ja heijastimet ovat kunnossa. Talven tullen pyörään on lisäksi hyvä asentaa talvirengas. Moni työmatkapyöräilyä harkitseva pelkää talvea, sadetta tai kylmää ilmaa turhaan, sillä **säihin varautuminen pukeutumiskysymys.**



***KUVA 2:*** *© Liikenneturva*

**Turvallinen suojatie**

Huom. Uusi tieliikennelaki teroittaa **tienkäyttäjän ennakointivelvollisuutta**. Vaaran ja vahingon välttämiseksi tienkäyttäjän on noudatettava liikennesääntöjä sekä olosuhteiden edellyttämää huolellisuutta ja varovaisuutta. Uuden lain mukaan *esteetön kulku on annettava jalankulkijalle, joka on suojatiellä tai valmistautuu menemään sille.*

Hyvä malli suojatieturvallisuuden edistämiseksi on järjestää suojatiepäivystys koulun alkuun. Toteuttajana voi olla vaikkapa vanhempainyhdistys.

Jos haluatte tukea päivystyksen toteuttamiseen, (vaikkapa heijastinliivejä päivystäjille) ottakaa yhteys oman kunnan liikenneturvallisuustoimijaan!

****Ilman sinua suojatie on vain asfalttia ja maalia, jonka yli ajetaan ja kävellään. Sinä teet suojatien omilla päätöksilläsi. Suojatie on sopimus kunnioituksesta ja siitä, että ennen suojatietä pikemminkin hiljennetään kuin painetaan kaasua.

**Ajankohtainen ideakisa:** Pohjois-Pohjamaan ja Kainuun liikenneturvallisuustoimijat järjestävät ideointikilpailunnuorisovaltuustoille, oppilaskunnille tai muille järjestäytyneille nuorisoryhmille. **Tehtävänä on ideoida fiksuun liikkumiseen liittyvä ja motivoiva slogan, joka painetaan heijastavaan narureppuun.** Voittajasloganin ideoinut ryhmä saa palkinnoksi sloganilla painetut reput ja elokuvaliput. Lisätietoja nuorten ideakilpailusta liitteessä.

***KUVA 3:*** *© Liikenneturva*

**Saattoliikenne**

Kävelemällä ja pyöräilemällä lapset oppivat tuntemaan liikenneympäristöään ja kehittävät ymmärrystään ja taitojaan toimia liikenteessä. Pyöräilyn ansiosta lapset liikkuvat myös enemmän.

Osa vanhemmista kuljettaa lapsensa päiväkotiin tai kouluun tottumuksesta autolla, vaikka matka olisi useasti mahdollista kulkea kävellen tai pyörällä. Auton takapenkillä istumalla lapsen on kuitenkin vaikeampi oppia liikennetaitoja. Autoliikenne koulun ympäristössä asettaa samalla turvallisuusriskin koulumatkansa kävellen tai pyörällä taittaville lapsille.

**Matkat päiväkotiin tai kouluun ovat mahdollisuus harjoitella lapsen itsenäistä liikkumista.** Pyöräilyllä ja kävelyllä on myönteistä vaikutusta itsenäisyyden opettelun lisäksi vireyden ja oppimiskyvyn paranemisen suhteen.

Aina lapsen kuljettaminen päiväkotiin tai kouluun ei ole mahdollista ilman autoa. **Mikäli kuljetat lastasi autolla päiväkotiin,** älä koskaan aja autolla koulun pihalle ja valitse jättöpaikka niin, ettei lapsen tarvitse ylittää tietä, eikä sinun peruuttaa. Liikennemerkit kouluympäristössä ovat turvaamassa lapsia.

Liikenneturvallisuustoimija on järjestänyt vanhempien saattoliikenteen vähentämiseen tähtääviä Traffic snake -kampanjoita eri puolilla Suomea.

Jos saattoliikenteen vähentäminen oman kampanjan avulla kiinnostaa, ota yhteyttä [teemu.kinnunen@ramboll.fi](mailto:teemu.kinnunen@ramboll.fi)

**täydennyskoulutus OpettajiLLE TIELIIKENNELAIN uudistuksesta ja liikennekasvatuksen toteuttamisesta**

**Liikenneturvan maksuton koulutus tarjoaa opettajille mahdollisuuden päivittää liikennesääntötuntemuksensa sekä täydentää liikennekasvatuksen osaamistaan. Koulutus tarjoaa myös uutta tietoa tarkkaavaisuudesta ja oppimisesta.**

Käytännönläheinen koulutus koostuu kolmesta osasta:

1. Teams-kokouksena toteutettavassa luento-osuudessa käsitellään tieliikennelain uudistusta sekä liikennekasvatuksen pedagogiikkaa. Osallistujilla on mahdollisuus esittää kysymyksiä Liikenneturvan asiantuntijoille.
2. Koulutuksen verkkosivuille tulee katsottavaksi haastattelutallenteita, joissa käsitellään aivoihin ja oppimiseen liittyvää uutta tutkimustietoa.
3. Koulutuksen jälkeen osallistujille lähetetään sähköpostitse viisi vinkkiviestiä vuodenaikaan ja ajankohtaisiin teemoihin sopivista toiminnallisista liikennekasvatuksen menetelmistä.

Huom! Koronatilanteen vuoksi Liikenneturvan koulutuskiertue opettajille toteutetaan etäyhteyden sekä verkosta löytyvien luentotallenteiden välityksellä.  Ilmoittaudu koulutuksiin Liikenneturvan sivuilla [**täällä**](https://www.liikenneturva.fi/fi/opekoulutus#349e2d4a)

**LISÄAINEISTOJA:**

* <https://www.poljin.fi/fi/toimintaa/pyorailyviikko>
* <https://www.liikenneturva.fi/fi/opekoulutus#349e2d4a>